정조 3년
己亥八月初八日卯時。上御南漢鍊兵館。親臨文武科別試入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官徐龍輔鄭東浚。以次侍立訖。上具戎服。乘輿出行宮。詣鍊兵館。降輿陞座。承史分東西侍立。雲寶劍侍衛諸臣。重行在其後。形名前排列於階下。上曰。赴擧儒生及應射武士。皆爲待令乎。有防曰。皆爲整齊於作門外矣。上曰。文武所試官行禮後。仍爲陞座。儒生武士。皆令入之。文所試官。讀劵官徐命善李徽之金華鎭洪國榮兪彦鎬李性源。對讀官林鼎遠洪樂彬尹行修柳孟養朴祐源李度默金宇鎭趙時偉沈樂洙李夔睦萬中。武所試官。參考官徐命膺鄭尙淳李柱國。參試官申應周尹行元吳毅常。以次入就拜位。四拜訖。仍陞堂就座。上曰。儒生入門數爲幾許。有防曰。八百餘人矣。武士之應射者。亦幾許。義翊曰。姑未的知矣。上曰。讀劵官二人。持懸題紙進前。徽之國榮。奉懸題紙進伏。上命書題曰。賦在德不在險。限午時。徽之等承命書題訖。跪傳于對讀官。對讀官二人。進前跪受。出詣階上南向立。有防退立於對讀官之左。擧手稱宣敎。懸題官二人趨入。進跪於對讀官之前。對讀官以書題。立傳于懸題官。懸題官跪受。出詣懸題所。仍懸題訖。上曰。諸生各各分坐。勿爲雜亂之意。試所承旨申飭。可也。義翊進前跪啓宰樞執鼓。宣傳官呼行首宣傳官。命宰樞執鼓。行首宣傳官申應周。應聲立於鼓前。鳴鼓大三小四。凡三次訖。義翊跪啓矢數執鼓。宣傳官呼訓鍊院。命矢數執鼓。訓鍊院副正金魯直。應聲詣鼓前。鳴鼓貫五邊三。義翊跪啓擧子呼名。宣傳官呼呼名官。命擧子呼名。呼名官應聲呼名。應試武士等。以次入就射位發矢。上命書傳敎曰。今番庭試取三人。又命書傳敎曰。守禦廳將校別試射時守堞軍官陳儀行金碩官。柳葉箭一巡邊三中。倂直赴殿試。秉模曰。侍臣中臺諫。無端移次。事甚未安。推考。何如。上曰。依爲之。出擧條上曰。武擧子試射。幾皆爲之乎。義翊曰。幾盡爲之矣。上曰。入格人爲幾何。義翊曰。十五人矣。少頃。上曰。武科入格人。皆令進前。甲科一人闲良李尙淵。乙科三人前萬戶尹得寬。副司果金載宗高德復。丙科十一人闲良尹景春。副司果金泰世金洙澤。闲良孫善復朴枝大李彦白。副司果金光彬安龜齡。闲良徐守贊。副司果陳儀行金碩官以次進伏。上下詢其姓名訖。仍命兵判及諸將臣。使於臺前進退後。仍命退出。上曰。收劵爲幾何乎。有防曰。所捧爲五軸矣。上曰。諸試官進前。仍爲考試。此外試劵。次次入之。可也。上謂命善等曰。今番設科。蓋爲慰悅三邑人士也。必須精詳考閱。無有遺珠之歎。可也。命善曰。伏承下敎。臣等敢不盡心考試乎。上曰。不必於早呈劵軸中。盡爲抄出。雖晩後呈劵。亦爲仔細考覽。可也。鄕谷儒生。旣無器具。雖晩呈。其中亦豈無實材乎。命善曰。聖敎誠然。此與京中儒生有異。雖或實材。而坐無器具。多爲晩呈矣。諸試官畢考試劵後。上曰。合考爲幾丈乎。命善曰。爲五丈矣。上又命合考訖。上親爲坼榜。仍令以次呼名。使之進前。甲科一人閔台爀。進伏奏姓名。上謂命善等曰。此是誰之子孫乎。命善曰。此是故相臣閔應洙之從孫云矣。上曰。年爲幾何。台爀仰奏曰。三十四歲矣。上曰。居驪州乎。台爀曰。然矣。乙科一人黃仁炫進伏。上曰。汝則誰之親屬乎。仁炫仰奏曰。强近之親。別無立朝者矣。上曰。遠族。誰也。仁炫仰奏曰。故參判黃一夏之孫也。上曰。年爲幾何。仁炫仰奏曰。五十一歲矣。上曰。居何邑乎。仁炫奏曰。居廣州矣。丙科一人尹永儀進伏。上曰。誰之親族乎。永儀奏曰。遠近親族。別無立朝者矣。上曰。居何邑乎。永儀奏曰。居廣州矣。上謂義翊曰。三邑帳籍。皆爲考準乎。義翊曰。諸試官及漢城府堂上。今方考出矣。命善進前曰。入格儒生尹永儀。稱爲廣州儒生。而本州帳籍。盡爲考見。竝無入籍居生之事。只以近族之率戶。冒赴場屋。極可怪駭矣。上曰。更爲仔細考覈。可也。命善曰。盡爲較準。而旣非元戶。則有違設科之法意。此不可不拔去矣。上曰。使本州府尹更爲考出。可也。少項。義翊曰。本州府尹。亦爲査覈。而初不入於帳籍云矣。上曰。考籍許赴。法意甚嚴。而托以率戶。冒入場屋。果爲駭然矣。命善曰。此等之類。依法拔去。然後可以懲後弊而正士習矣。副修撰沈樂洙尹行修等進前曰。今番別科。三邑儒生之考籍許赴。法意甚嚴。而尹永儀之只憑一式年率籍。肆然冒赴。事極可駭。其在嚴科場杜後弊之道。不可仍置。臣等謂爲先勿施。宜矣。上曰。依爲之。出擧條持平宋樂申應淵進前奏曰。三邑試取。有異他科。屢式入籍。始許赴擧。法意甚嚴。不可踰越。而今者尹永儀。身爲士子。不有朝令。托以近族之率下。恣意冒赴者。誠極駭痛。請尹永儀。爲先勿施於元榜中。以嚴科場。以正士習。上曰。依啓。出擧條獻納李命勳。正言朴天行進前曰。科場法意。何等嚴重。而尹永儀。身爲士子。冒籍赴擧。事極駭然。請尹永儀。依法重繩。上曰。依啓。出擧條上曰。尹永儀旣已拔去。合考中之次人。更卽考閱。仍爲升付。好矣。命善等承命。更爲考試訖。上曰。試劵入之。有防奉進。上親爲坼榜。仍令呼名入侍。丙科一人曺允大。進伏奏姓名。上曰。父名誰也。允大奏曰。監役曺命峻矣。上曰。年爲幾何。允大奏曰。三十二歲矣。上曰。居何邑乎。允大奏曰。居驪州矣。上仍命下番翰林及諸試官。使於階前進退訖。文武所諸試官。以次退出。上曰。唱榜卽爲擧行。可也。仍行唱榜禮。上具戎服。東西班隨駕從宮。亦以戎服行禮。樂則用軍樂。文武新恩。賜花賜牌賜酒。領議政率百官陳賀。進致辭如儀訖。上命書傳敎曰。新恩政事。當日爲之。上曰。守禦使進前。命膺進伏。上曰。南漢一城。乃國家之緩急所恃也。其所保釐之策。專在該營。而至於僧軍之團束。亦是祖宗朝創設之法。則此亦保釐中一事也。予於今行。旣閱該營之軍容。則僧軍坐作之法。亦不可不一試。卿其出去。使僧將率僧軍入來。擺列於館前路上。可也。命膺承命退出。少頃回奏曰。僧軍已爲待令矣。上命宣傳官仍爲號令。宣傳官呼軍器寺。放信砲一聲。立認旗向右一點摩動。點鼓吹擺隊伍。喇叭仍止金。僧軍等列成方陣於臺下。上又命宣傳官擧旗四面點。僧軍等又成圓陣。上謂命膺曰。多年不鍊之兵。猶知節制。方陣圓陣。皆能如法。亦可尙也。命膺曰。臣亦未保其能解陣法。今果成樣。甚可奇也。上命僧將進來臺下。行參現禮後。上使義翊諭之曰。爾能解行軍列陣之法。良用嘉尙。軍法諸書。亦能通曉乎。僧將奏曰。兵書則本無所學。而至於方圓陣列成之法。旣有僧軍遵來古規。故粗能知此矣。上曰。保障重地。比他自別。爾等各別操習。無或怠惰。以爲緩急一臂之用。可也。命僧將退歸信地。上曰。僧將之名爲誰。命膺曰。呂瓚云矣。上曰。僧軍之設。蓋自仁廟朝甲子年築城時。而其時得異僧覺性者。命爲八道都摠攝。專任城役。仍令召募僧軍。使之團束爲伍。分住各刹。而近年以來。旣不勤於操練。又不恤其事役。多爲離散。漸不如初云。然否。其所爲弊之端。卿其陳達。可也。命膺曰。僧軍別無他弊。而但渠輩無他聊賴之資。只應公私之役。故以此爲苦。漸皆逃散。至於難支之境云矣。上曰。然則誠可矜悶。何以則有捄弊之道乎。命膺曰。臣亦以此。曾有所商量。而實無變通之好策矣。上曰。團結爲兵。不但爲緩急之助也。此亦均是赤子。則旣知其流離難保之弊。而不思所以救濟之道乎。卿須更加商量其矯弊之策。從近稟達。可也。仍命僧軍等退出。上曰。僧軍之戎裝兵器。殆不成樣。此亦不可無變通之道矣。命膺曰。聖敎誠然。而本營物力。旣甚殘薄。渠輩貧困。去益爲甚。非不欲一番修改。而自前未果者。果爲事勢之所拘而然矣。上曰。南漢埋火之法。卿見之乎。命膺曰。臣亦未及見之。而槪聞其法最好云矣。上曰。山城兵具中。此爲最緊之用。而近緣軍務之抛棄。此等妙法。亦不練習。豈不可惜乎。今當親試。卿其出去整頓。可也。少頃。命膺還入奏曰。埋火諸具。皆爲待令矣。上曰。埋之於何處乎。命膺曰。館前大路南邊空原之上。皆爲埋置矣。上曰。然則有臺上號令。然後可以擧行乎。命膺曰。然矣。上命宣傳官號令。宣傳官呼軍器寺。放信砲一聲。砲聲出而火箭齊發。上曰。是法足可爲天下之最矣。此是明將袁崇煥。試於寧遠之紅夷砲遺製乎。命膺曰。此乃其時傳來之法云矣。上曰。丙子年則此法未及出。故不得用之於戰場。誠可歎惜。命膺曰。然矣。其時若用此法。則虜兵。何敢近城下乎。上曰。曾聞山城別把陣。皆習此等技。而許多人中。只有二人能練習云。此亦不能勸奬之致也。卿其加意修擧。可也。命膺曰。雖當習操之時。而此法則多不擧行。故軍人中能解此技者。果尠矣。上命守禦使先退。上降座乘輿。出鍊兵館還行宮。諸臣以次退出。時已三更五點矣。